b"\n_START_ARTICLE_\nSan-Antonio (s\xc3\xa8rie)\n_START_SECTION_\nSingularitat\n_START_PARAGRAPH_\nDes del comen\xc3\xa7ament, els San-Antonio es distingien de les altres novel\xc2\xb7les detectivesques de Dard per la desinvolutra de l'heroi-narrador, per l'\xc3\xbas de l'argot i pel recurs de l'humor._NEWLINE_\xc2\xabHe cursat els estudis -digu\xc3\xa9 Fr\xc3\xa9d\xc3\xa9ric Dard- amb un vocabulari de 300 mots. Tots els altres els he inventat.\xc2\xbb L'aspecte fonamental de la s\xc3\xa8rie \xc3\xa9s, en efecte, una llengua viva, truculenta, incre\xc3\xafblement inventiva. Tot de neologismes, joc de paraules, catacresis, distorsions, vulgarismes, anglicismes i sens dubte, mots d'invenci\xc3\xb3 pr\xc3\xb2pia, es calcula que entre els 11.534.212 mots escrits per l'escriptor, 10.000 en serien nous. Paradoxes, met\xc3\xa0fores inesperades, una llengua formosa i rica plena d'argot quotidi\xc3\xa0, amb regionalismes, aforismes, sin\xc3\xa8cdoques, una sintaxi variada i un l\xc3\xa8xic ric. Aquesta \xc3\xa9s una de les claus de l'\xc3\xa8xit de la s\xc3\xa8rie._NEWLINE_De seguida van comen\xc3\xa7ar a apar\xc3\xa8ixer personatges secundaris, ben definits, dels quals cal destacar en Pinaud i sobretot en B\xc3\xa9rurier. Amb llur impulsi\xc3\xb3, aquestes nvoel\xc2\xb7les detectivesques ben estructurades, evolucionen de mica en mica envers un segon grau m\xc3\xa9s pronunciat, envers una par\xc3\xb2dia fresca i lleugera que acaba per obrir-se en un pa\xc3\xads poblat d'un nombre incalculabe de personatges secundaris._NEWLINE_En una s\xc3\xa8rie en qu\xc3\xa8, al llarg de cinc d\xc3\xa8cades, la broma alegre i les exageracions hilarants acaben per agafar el relleu, la tendresa i la profunda humanitat de Fr\xc3\xa9d\xc3\xa9ric Dard, per\xc3\xb2, hi mantenen llur pres\xc3\xa8ncia."